รัฐบาล งดจัดกิจกรรมเล่นน้ำเทศกาลสงกรานต์ ส่งเสริมให้เข้าวัดทำบุญ เที่ยวเป็นครอบครัว แทนการเที่ยวแบบทัวร์กลุ่มใหญ่
รัฐบาล งดจัดกิจกรรมเล่นน้ำเทศกาลสงกรานต์ ส่งเสริมให้เข้าวัดทำบุญ เที่ยวเป็นครอบครัว แทนการเที่ยวแบบทัวร์กลุ่มใหญ่ นายเทวัญ ลิปตพัลลภ รัฐมนตรีประจำสำนักนายกรัฐมนตรี ยืนยันว่า ขณะนี้การระบาดของโรคโควิด-19 อยู่ในระยะที่ 2 ซึ่งนายกรัฐมนตรีห่วงใยประชาชน จึงได้ตั้งศูนย์ข้อมูลมาตรการแก้ไขปัญหาโรคติดเชื้อไวรัสโคโรนา 2019(โควิด-19) ภายใต้ศูนย์บริหารสถานการณ์การแพร่ระบาดไวรัสโคโรนา(โควิด-19) ยกระดับการบริหารสถานการณ์ให้อยู่ในวงจำกัด เตรียมความพร้อมล่วงหน้าเมื่อสถานการณ์มีความรุนแรงขึ้นส่วนเทศกาลสงกรานต์งดการจัดกิจกรรมทั้งหมด แต่ขอเชิญชวนประชาชนไปทำบุญที่วัดแทน ซึ่งสำนักงานพระพุทธศาสนาแห่งชาติ มีนโยบายให้วัดทุกแห่งทำความสะอาดเตรียมความพร้อม เพื่อให้วัดปลอดจากโรคโควิด-19 โดยสมเด็จพระสังฆราช พระราชทานเงิน 200 ล้านบาท ให้กับวัดต่างๆ นำไปซื้อหน้ากากอนามัย และเจลล้างมือ เพื่อรองรับประชาชนที่จะมาทำบุญ แทนการเล่นสาดน้ำในช่วงเทศกาลสงกรานต์ด้วยนพ.รุ่งเรือง กิจผาติ ที่ปรึกษาระดับกระทรวงและโฆษกกระทรวงสาธารณสุข กล่าวว่า วันนี้ประเทศไทยมีผู้ป่วยเพิ่ม 5 ราย แต่ยังอยู่ในระยะที่ 2 ซึ่งผู้ป่วยทั้ง 5 ราย บางส่วนมีความสัมพันธ์กับผู้ติดเชื้อ 11 รายเมื่อวานนี้ และบางรายสัมพันธ์กับผู้ที่เดินทางกลับจากเกาหลีใต้ อย่างไรก็ตาม โรคโควิด-19 ไม่ได้น่ากลัว แต่ขอให้ประชาชนดูแลตัวเอง ล้างมือบ่อยๆ เพราะเชื้อดังกล่าวสามารถติดได้จากการไอ หรือจาม และการสัมผัส ซึ่งการระบาดที่รุนแรงในต่างประเทศมีหลายปัจจัย ทั้งสภาพแวดล้อมที่มีอากาศเย็น พฤติกรรมของบุคคล เช่น การกอด จูบ และมาตรการแต่ละประเทศ ควบคุมได้ดีหรือไม่ ซึ่งประเทศไทยมีการคัดกรองตั้งแต่นอกประเทศ สถานการณ์จึงไม่รุนแรงมากนายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬากล่าวถึงผลกระทบด้านการท่องเที่ยวว่าในปี 2563 ตั้งแต่เดือนมกราคมถึงวันที่ 11 มีนาคม 2563 จำนวนนักท่องเที่ยวลดลงอย่างต่อเนื่องเมื่อเทียบกับในช่วงเดียวกันของปีที่ผ่านมาถึงร้อยละ 57.26 กระทรวงการท่องเที่ยวและกีฬาคาดการณ์สิ้นสุดสถานการณ์การแพร่ระบาดของโควิด-19 ไว้ 2 ช่วงเวลา เดือนเมษายนคาดว่านักท่องเที่ยวต่างชาติตลอดทั้งปีจะมี 36.9 ล้านคน รายได้จากการท่องเที่ยว 1.78 ล้านล้านบาท หากสิ้นสุดเดือนกรกฎาคม คาดว่านักท่องเที่ยวต่างชาติตลอดทั้งปีจะมี 32.5 ล้านคน รายได้จากการท่องเที่ยว 1.58 ล้านล้านบาท สำหรับการจัดกิจกรรมใหญ่ที่ทาง ททท. มีส่วนร่วมได้ยกเลิกทั้งหมด ส่วนที่เป็นการจัดงานของทางภาคเอกชนขอความร่วมมือให้เลื่อนการจัดงานออกไปก่อน รัฐมนตรีว่าการกระทรวงการท่องเที่ยวและกีฬา ยังเสนอปรับเปลี่ยนรูปแบบเทศกาลสงกรานต์ปีนี้ เน้นขนบธรรมเนียมประเพณี รดน้ำ ดำหัวผู้ใหญ่ อยู่กับครอบครัวแทนการออกไปเล่นน้ำ หรือรวมตัวสังสรรค์กับคนหมู่มาก สำหรับการแข่งขันกีฬาทั้งในระดับจังหวัด ประเทศ และการแข่งขันกีฬานานาชาติเลื่อนออกไปเป็นในช่วงปลายปี หรือยังไม่มีกำหนด ซึ่งจะดูความพร้อมและสถานการณ์ของการแพร่ระบาดเป็นสำคัญนายพิฆเนศ ต๊ะปวง รองเลขาธิการ คณะกรรมการคุ้มครองผู้บริโภค(สคบ.) มีภาคธุรกิจ การท่องเที่ยวและสายการบิน ได้รับผลกระทบ 13 สายการบิน จากสถานการณ์ที่เกิดขึ้น เนื่องจากประชาชนยกเลิกการเดินทาง บางรายเลื่อนตั๋วเครื่องบิน ซึ่งผู้โดยสารที่ยกเลิกการเดินทางและขอคืนค่าตั๋ว ส่วนใหญ่สายการบินจะคืนเงินให้ทั้งหมด แต่หากใครไม่ได้รับความเป็นธรรมให้ร้องมาที่ สคบ.ได้ส่วนหน้ากากอนามัย จากการตรวจสอบพบมีการขายเกินราคาจำนวนมาก จึงมีการจับกุมดำเนินคดีไปแล้วบางส่วน โดยเฉพาะผู้ค้าออนไลน์ผ่านแพลตฟอร์มต่างๆ หากประชาชนที่ต้องการจะซื้อหน้ากากอนามัยอยากให้ซื้อผ่านแพลตฟอร์มที่รัฐบาลกำหนด จะได้รับสินค้าที่มีคุณภาพ ราคาเป็นธรรมหม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน กล่าวว่า ในช่วงของการกักตัวแรงงานที่เดินทางกลับจากต่างประเทศ กระทรวงแรงงานได้ส่งเจ้าหน้าที่ไปสอบถาม เพื่อจัดอบรม วิชาชีพต่างๆ รวมทั้งประสานกับบริษัทธุรกิจการท่องเที่ยวและเจ้าของบริษัทเพื่อรับทราบถึงปัญหาของนายจ้างจากสถานการณ์ที่เกิดขึ้น ส่วนการช่วยเหลือแรงงานในประเทศ ที่ต้องหักเงินเดือนเข้ากองทุนประกันสังคม ที่ประชุม ครม. ให้ลดการหักเงินลงร้อยละ 1 เป็นเวลา 6 เดือน ส่วนเงินที่เหลือบางส่วนกระทรวงแรงงานจะนำไปใช้ประโยชน์ในส่วนอื่น เช่น การซื้อหุ้น นอกเหนือจากการซื้อพันธบัตรรัฐบาล เพื่อไม่ให้กระทบกับกองทุนที่จะต้องจ่ายเงินให้กับผู้เกษียณอายุราชการ